Is-Sitt Pitazz – Paragrafi 1711-1720 X'ħin ħallewni waħdi mal-Verġni Mbierka, hija bdiet tgħallimni dwar il-ħajja interjuri. Hija qaltli, Il-vera kobor tar-ruħ jinsab filli tħobb lil Alla u tumilja ruħha fil-preżenza Tiegħu, filwaqt li tinsa lilha nnfisha għal kollox u temmen li hi m'hi ħlief xejn; għax il-Mulej Hu kbir, imma jogħġbuh biss dawk li huma umli; Huwa dejjem joħodha mas-suppervi. Ċerta persuna li jiena diġa' semmejtha qabel, reġgħet ġiet iżżurni. X'ħin rajt li kienet bdiet tinqabad fil-gideb tagħha stess, ħallejtha tinduna li jiena kont naf li hi kienet qiegħda tgħid kliem b'ieħor. Bdiet tħossha mbarazzata ħafna u ma komplietx titkellem. Imbagħad jiena kellimtha fuq il-ġudizzji kbar ta' Alla, u rrimarkajt ukoll li hi kienet qiegħda tmexxi erwieħ innoċenti fit-triq il-ħażina u fil-periklu. Ġibtilha quddiem għajnejha dak kollu li kien hemm f'qalbha. Peress li jiena wkoll kelli nissielet mas-sentimenti tiegħi stess biex inkellimha, sabiex nagħti prova lil Ġesu' li nħobb lil għedewwa tiegħi, tajtha dik ix-xi ħaġa żgħira li kelli x'niekol wara nofs inhar. Meta telqitni ruħha kienet imdawla, imma għadha 'l bogħod mill-fatti . . . Ikun hemm drabi meta l-Mulej Ġesu' jaqtagħli sal-iċken xewqa. Illum għaddejt rimarka li xtaqt nara xi żbul tal-qamħ, imma ma jidhrux mis-sanatorjum tagħna. Iżda, wieħed mill-pazjenti sema' din ir-rimarka u l-għada ħareġ fl-għalqa u ġabli xi żbul tal-qamħ sbieħ. Il-kamra tiegħi tkun dejjem imżejna bi fjuri friski, imma l-ispirtu tiegħi ma jista' jistrieħ b'xejn. Ninsab imxenqa, iktar u iktar, għal Alla. Illum offrejt talb ħerqan ta' interċessjoni lill-Mulej Ġesu' għad-dar tagħna, u tlabtu jekk jogħġbu jneħħilna s-salib li mess lill-kunvent tagħna. Il-Mulej weġibni, It-talb tiegħek ġie milqugħ għal intenzjonijiet oħrajn. Ma nistax inneħħilkom dan is-salib qabel ma jagħrfu t-tifsira tiegħu. Imma xorta waħda, bqajt nitlob. Tentazzjoni qawwija. Il-Mulej għarrafni kemm togħġbu qalb safja, u b'dan il-mod ksibt għarfien iktar profond tal-miżerja tiegħi stess. X'ħin bdejt inħejji ruħi għall-qrar, bdew ġejjin jattakkawni tentazzjonijiet qawwijin kontra l-konfessuri. Lil Satana ma stajtx narah, imma stajt inħossu, il-korla terribbli tiegħu. – "Iva, dak bniedem komuni." –"Mhux komuni, għax għandu s-setgħa ta' Alla." – Iva, ma nsibhiex ħaġa diffiċli nakkuża lili nnifsi bi dnubieti. Imma nikxef il-fond l-iktar sigriet ta' qalbi, li nagħti rendikont tal-ħidma tal-grazzja ta' Alla, li nitkellem fuq kull talba li jitlob minni Alla, fuq dak kollu li jgħaddi bejni u bejn Alla . . . li nitkellem dwar dan ma' xi ħadd hija ħaġa li m'għandix saħħa nagħmilha. Ħassejtni qiegħda nissielet mal-qawwiet u bdejt ngħajjat: "O Kristu, Inti u s-saċerdot, intom ħaġa waħda; ser nersaq għall-qrar bħallikieku kont rieqsa mhux lejn raġel, imma lejk." X'ħin dħalt fil-konfessinarju, bdejt billi wrejt id-diffikultajiet tiegħi. Is-saċerdot wieġeb li l-aħjar ħaġa li stajt għamilt kienet li nuri mill-bidu x'kienu dawn it-tentazzjonijiet. Iżda, wara l-qrar, dawn għebu u ruħi qiegħda tgawdi l-paċi. Darba waqt ir-rikreazzjoni, waħda mis-sorijiet direttriċi qalet lis-sorijiet lajċi kienu bla ebda sentimenti, u għalhekk wieħed seta' jittrattahom b'riżerva. Iddispjaċini nara li s-sorijiet direttriċi ftit li xejn jafu fuq is-sorijiet lajċi u jiġġudikawhom biss minn dak li jidher minn barra. Illum kont qiegħda nitkellem mal-Mulej u Hu qalli, Hemm erwieħ li ma nista' nagħmel xejn magħhom. Dawn huma erwieħ li l-ħin kollu joqogħdu josservaw lill-oħrajn imma ma jafu xejn x'inhu jiġri ġewwa fihom stess. Il-ħin kollu jitkellmu fuq l-oħrajn, ukoll fil-ħinijiet ta' skiet assolut, li hu riżervat sabiex huma jitkellmu miegħi biss. Erwieħ imsejknin, huma ma joqogħdux jismgħu kliemi; jibqgħu vojta minn ġewwa. Ma jfittxunix ġewwa l-qalb tagħhom stess, imma fi tpaċpiċ vojt, fejn lili qatt ma ssibni. Huma jħossu vojt ġewwa fihom, imma ma jagħrfux il-ħtija tagħhom stess, filwaqt li erwieħ li fihom Jiena nsaltan bis-sħiħ dejjem iġegħluhom iħossu rimors. Minflok ma jikkoreġu lilhom infushom, il-qlub tagħhom jintefħu bl-għira, u jekk ma jiġux f'sensihom, jibqgħu jgħoddsu iktar 'l isfel. Qalb, li s'issa hi għajjura, issa tibda timtela bil-mibgħeda. U huma jkunu diġa' f'xifer l-irdum. Jgħiru għar-rigali li Jiena nagħti lill-erwieħ l-oħrajn, imma huma stess la huma kapaċi u lanqas iridu jilqgħuhom. Li noqgħod f'riġlejk, O Alla moħbi, Hi l-għaxqa u l-ġenna ta' ruħi. Hawnhekk, Int tgħarrafni, O Dak li ħadd ma jista' jifhmu, U Inti tkellimni bi ħlewwa: Agħtini, agħtini qalbek. Djalogu fis-skiet, waħdi flimkien miegħek, Din hi l-esperjenza li jgawdu l-ħlejjaq fil-ġenna, U ngħid lil Alla, "Ser nagħtik, ser nagħtik, qalbi, O Mulej." Filwaqt li Inti, O kbir li ħadd ma jista' jifhmek tilqa' bil-qalb. L-imħabba u l-ħlewwa huma l-ħajja ta' ruħi U l-preżenza Tiegħek il-ħin kollu ġewwa ruħi. Jiena qiegħda ngħix f'din l-art f'estasi kontinwa, U bħal serafin intenni, "Osanna!" Inti li tinsab moħbi, ġisem, ruħ u divinita', Taħt l-ispeċi fraġli tal-ħobż, Inti ħajti li minnha tfawwar abbundanza ta' grazzji; U għalija, Inti aqwa mill-hena tal-ġenna. Meta Inti tingħaqad miegħi fit-Tqarbin, O Alla, Jiena mbagħad inħoss il-kobor tiegħi li ma nistax niddeskrivih Kobor li ġej minnek, O Mulej, jien nistqarr bl-umilta', U minkejja l-miżerja tiegħi, bil-għajnuna Tiegħek, jiena nista' nsir qaddisa. + Waqt il-Quddiesa, sirt naf li ċertu saċerdot ma jistax iħalli effett wisq fl-erwieħ għax jaħseb fih innifsu u għalhekk jinsab waħdu. Il-grazzja ta' Alla titlaq u taħrab; huwa jiddependi minn affarijiet żgħar esterni, li m'għandhom l-ebda importanza f'għajnejn Alla; u, peress li hu supperv, jaħli l-ħin tiegħu u jgħejja filwaqt li ma jaqbadx ħut. Ikun hemm waqtiet meta Ġesu' jagħtini għarfien ġewwa ruħi, u mbagħad kulma jeżisti f'din l-art ikun jinsab għad-dispożizzjoni tiegħi; ħbieb, għedewwa, suċċess, kuntrarju . . . . kollox, irid jew ma jridx, ikollu jaqdini. Jiena ma naħseb xejn fihom; nipprova nkun fidila lejn Alla u nħobbu sal-punt li ninsa lili nnifsi għal kollox. U Huwa stess jieħu ħsiebi u jiġġieled kontra l-għedewwa tiegħi.
Djarju ta' Swor Fawstina – Is-6 Pitazz (par.1711-1720)